Kaapstad-skoolhoof skuldig aan dieremishandelingArgieffoto ŉ Skoolhoof van Kaapstad is met R3 000 beboet nadat hy ŉ skoonmaker by die skool opdrag gegee het om ŉ hond lewendig te begrawe, het die Cape Times Dinsdag berig. Manono Makhapela is deur die Khayelitsha-landdroshof in Kaapstad op twee aanklagte van verwaarlosing, marteling en mishandeling en een dat hy ŉ dier onnodig skade berokken het, skuldig bevind. Die helfte van die boete is opgeskort, wat beteken dat Makhapela slegs R1 500 moes betaal voor hy vrygelaat is. Hy is ook aangesê om ŉ rehabilitasieprogram by te woon. Die hoof van Luhlazo Sekondêre Skool het glo die skoonmaker, Elliott Mfengu en sy kollega, Mkhumbazi Ncedana, opdrag gegee om die hond te begrawe, aangesien hy glo in Oktober 2011 op die skoolgrond ontlas het. Die Cape Times berig dat ŉ vrou gesien het hoe hulle ŉ gat grawe en het die voorval by ŉ dierekliniek aangemeld. Ondersoekbeamptes van die dierekliniek het die gat oopgegrawe en op die hond, wat half dood was, afgekom. Die koerant berig die skoonmakers is van dieremishandeling aangekla en moet 150 ure lank gemeenskapdiens by die Khayelitsha-kliniek verrig. Verdere inligting oor die hond is nie beskikbaar nie. -SAPA